เร่งกระจายผลผลิตหอมหัวใหญ่ หอมแดง และกระเทียม จำหน่ายผ่านโครงการคาราวานพาณิชย์..ลดราคาช่วยประชาชน
นายกรนิจ โนนจุ้ย รองอธิบดีกรมการค้าภายใน เปิดเผยหลังลงพื้นที่ติดตามการจำหน่ายพืชสามหัว ผ่านโครงการคาราวานพาณิชย์...ลดราคา ! ช่วยประชาชน ปี 2566 ว่า กรมการค้าภายใน ได้รับซื้อพืช 3 หัว ได้แก่ หอมหัวใหญ่ หอมแดง และกระเทียม จากเกษตรกรเป็นการล่วงหน้า ตั้งแต่ต้นฤดูกาลผลิต เพื่อเป็นหลักประกันให้กับเกษตรกรว่าจะมีตลาดรองรับ สามารถขายสินค้าเกษตรได้ในเกณฑ์ดีตลอดฤดูกาล โดยในปีนี้ คาดว่าผลผลิตพืช 3 หัวดังกล่าว จะมีปริมาณรวมกว่า 257,000 ตัน โดยเฉพาะหอมหัวใหญ่และกระเทียม ที่กำลังจะออกสู่ตลาดช่วงปลายเดือนกุมภาพันธ์ - เมษายน 2566 จึงได้ร่วมมือกับพันธมิตรภาคเอกชน 16 ราย ทั้งผู้รวบรวม ผู้ส่งออก ตลาดกลาง ห้างค้าปลีกค้าส่ง รวมทั้งสถานีบริการน้ำมัน 4 แห่ง เข้ารับซื้อผลผลิตจากกลุ่มเกษตรกรเพื่อกระจายสู่ผู้บริโภค ผ่านโครงการคาราวานพาณิชย์ลดราคา..ช่วยประชาชน ปี 2566 โดยนำไปจำหน่ายในพื้นที่กรุงเทพมหานคร ซึ่งจะมีจัดทุกวัน ๆ ละ 100 จุดหมุนเวียนในชุมชนต่าง ๆ จนถึงวันที่ 31 มีนาคม นี้ เพื่อช่วยลดภาระค่าครองชีพของประชาชนได้อีกทางหนึ่งด้วย-ทั้งนี้ ในปัจจุบันเป็นช่วงต้นฤดูการผลิต ราคาซื้อขายพืช 3 หัว ในตลาดอยู่ในเกณฑ์ดีกว่าปีที่ผ่านมาเป็นอย่างมาก โดยราคาแบบสด หอมหัวใหญ่ ปี 2566 อยู่ที่ 16 บ./กก. , หอมแดง อยู่ที่ 12 บ./กก. , และกระเทียม อยู่ที่ 16 บ./กก.